b"\n_START_ARTICLE_\n\xc3\x9amar ibn al-Khattab\n_START_SECTION_\nDurant el regnat d'Abu Bakr\n_START_PARAGRAPH_\nEl curt califat d'Abu Bakr, que dur\xc3\xa0 dos anys i tres mesos (632-634), fou marcat per les guerres de la Ridda (\xd8\xad\xd8\xb1\xd9\x88\xd8\xa8 \xd8\xa7\xd9\x84\xd8\xb1\xd8\xaf\xd8\xa9), \xc3\x9amar fou un dels principals consellers i secretari d'Abu Bakr i, junt amb Khalid, fou el principal arquitecte i estrateg despr\xc3\xa9s del col\xc2\xb7lapse de la rebel\xc2\xb7li\xc3\xb3 a Ar\xc3\xa0bia._NEWLINE_Es creu que, donada la complicada situaci\xc3\xb3 a Ar\xc3\xa0bia, \xc3\x9amar inicialment s'opos\xc3\xa0 a dur a terme operacions militars contra les tribus rebels, tot intentant guanyar-se'n el suport en cas d'una possible invasi\xc3\xb3 per part de l'Imperi rom\xc3\xa0 o l'Imperi persa. Posteriorment, per\xc3\xb2, sembla que es mostr\xc3\xa0 d'acord amb la pol\xc3\xadtica de guerra d'Abu Bakr per tal de sufocar la rebel\xc2\xb7li\xc3\xb3. A finals del 632, Khalid ibn Walid, despr\xc3\xa9s de diverses vict\xc3\xb2ries contra els rebels, aconsegu\xc3\xad unificar Ar\xc3\xa0bia._NEWLINE_Posteriorment, durant el seu regnat, \xc3\x9amar prengu\xc3\xa9 l'opci\xc3\xb3 pol\xc3\xadtica d'evitar guerres i consolidar el domini sobre les terres conquerides m\xc3\xa9s que no pas expandir el califat mitjan\xc3\xa7ant cont\xc3\xadnues campanyes militars._NEWLINE_Abans de la Batalla de Yamamah, \xc3\x9amar pression\xc3\xa0 Abu Bakr perqu\xc3\xa8 retir\xc3\xa9s Khalid, el qual havia mort Malik ibn Nuwayrah, cap rebel. \xc3\x9amar fou mal informat d'aquesta mort pel germ\xc3\xa0 de Malik, que l'indic\xc3\xa0 que Malik era musulm\xc3\xa0 i que Kalid l'havia matat perqu\xc3\xa8 aquest pretenia casar-se amb la dona de Malik, Layla bint al-Minhal, una famosa bellesa d'Ar\xc3\xa0bia. Abu Bakr refus\xc3\xa0 l'opini\xc3\xb3 d'\xc3\x9amar, el qual hi continu\xc3\xa0 insistint, fins i tot, despr\xc3\xa9s de la conquesta d'Iraq per part de Kalid._NEWLINE_Fou \xc3\x9amar qui va aconsellar Abu Bakr que compil\xc3\xa9s l'Alcor\xc3\xa0 en forma de llibre, despr\xc3\xa9s de la mort de 300 memoritzadors d'aquest en la Batalla de Yamamah._NEWLINE_Abu Bakr assenyal\xc3\xa0 \xc3\x9amar com a successor seu abans de la seva mort l'any 634.\n_START_SECTION_\nReformes\n_START_PARAGRAPH_\n\xc3\x9amar \xc3\xa9s considerat un dels grans genis pol\xc3\xadtics de la hist\xc3\xb2ria; sota el seu lideratge, el califat s'expand\xc3\xad enormement, i comen\xc3\xa7\xc3\xa0 a construir l'estructura pol\xc3\xadtica que mantindria unit el vast imperi. Va realitzar nombroses reformes administratives i supervis\xc3\xa0 de prop la pol\xc3\xadtica p\xc3\xbablica. Establ\xc3\xad una administraci\xc3\xb3 molt avan\xc3\xa7ada en els nous territoris conquerits, inclosa la creaci\xc3\xb3 de nous ministeris i burocr\xc3\xa0cies. Orden\xc3\xa0 el cens de tots els territoris musulmans. Durant el seu regnat les ciutats (amsar) de B\xc3\xa0ssora i Kufa foren fundades o ampliades._NEWLINE_El 638, expand\xc3\xad i renov\xc3\xa0 la Masjid al-Haram ('Gran mesquita') de la Meca i l'Al-Masjid al-Nabawi ('mesquita del Profeta') a Medina._NEWLINE_Aix\xc3\xad mateix, orden\xc3\xa0 l'expulsi\xc3\xb3 de les comunitats cristiana i jueva de Najran i Khaybar, tot permetent, a aquestes, residir a S\xc3\xadria i Iraq. Don\xc3\xa0 ordres per tal que aquestes comunitats fossin tractades dignament, tot atorgant-los terres equivalents en els seus nous assentaments. \xc3\x9amar tamb\xc3\xa9 prohib\xc3\xad als no musulmans residir a dist\xc3\xa0ncies inferiors a tres jornades de la regi\xc3\xb3 d'Hijaz._NEWLINE_Fou el primer governant a establir les forces armades com un ministeri de l'estat. Jur\xc3\xaddicament, fund\xc3\xa0 la Fiqh, la jurisprud\xc3\xa8ncia isl\xc3\xa0mica. I \xc3\xa9s venerat pels musulmans sunnites com un dels m\xc3\xa9s grans faqih. Aix\xc3\xad mateix, inici\xc3\xa0 el proc\xc3\xa9s de codificar la xara._NEWLINE_L'any 641, \xc3\x9amar establ\xc3\xad la Bayt al-mal (una instituci\xc3\xb3 financera) i inici\xc3\xa0 una donaci\xc3\xb3 monet\xc3\xa0ria per als musulmans, que a l'any seg\xc3\xbcent ampli\xc3\xa0, anomenat subsidi, per als pobres, desprotegits i ancians no musulmans que fossin ciutadans del califat._NEWLINE_L'any 639, el seu quart any com a califa i el disset\xc3\xa8 des de l'h\xc3\xa8gira, decret\xc3\xa0 que el calendari musulm\xc3\xa0 s'havia de comptar a partir de l'any de la h\xc3\xa8gjra del profeta Mahoma de la Meca a Medina.\n_START_SECTION_\nExpansi\xc3\xb3 militar\n_START_PARAGRAPH_\nEn general, es creu que \xc3\x9amar esmer\xc3\xa7\xc3\xa0 m\xc3\xa9s esfor\xc3\xa7os i recursos a consolidar el seu poder i a la seva influ\xc3\xa8ncia pol\xc3\xadtica en els territoris conquerits, que no pas a persistir a conquerir-ne m\xc3\xa9s. No obstant aix\xc3\xb2, sota el seu regnat el califat Raixidun creix\xc3\xa9 enormement. Durant el seu regnat S\xc3\xadria acab\xc3\xa0 de ser conquerida, aix\xc3\xad com el llevant (de l'Orient Pr\xc3\xb2xim); Egipte, Arm\xc3\xa8nia i gran part de l'Imperi sass\xc3\xa0nida persa foren annexionats al califat. S'ha estimat que m\xc3\xa9s de 4.050 ciutats foren capturades durant aquestes campanyes militars._NEWLINE_Abans de la seva mort, l'any 644, \xc3\x9amar cess\xc3\xa0 tota expedici\xc3\xb3 militar, aparentment, per tal de consolidar el seu regnat en els territoris d'Egipte i les noves terres conquerides a l'Imperi sass\xc3\xa0nida (642-644). En el moment de la seva mort, novembre del 644, els dominis del califat s'estenien des de l'actual L\xc3\xadbia a l'oest al riu Indus a l'est i al riu Amudari\xc3\xa0 al nord."